KOMISIJOS REGLAMENTAS (EB) Nr. 318/2009
2009 m. balandžio 17 d.
iš dalies keičiantis Reglamentą (EB) Nr. 1914/2006, nustatantį išsamias Tarybos reglamento (EB) Nr. 1405/2006, nustatančio konkrečias žemės ūkio priemones mažosioms Egėjo jūros saloms, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. rugsėjo 18 d. Tarybos reglamentą (EB) Nr. 1405/2006, nustatantį konkrečias žemės ūkio priemones mažosioms Egėjo jūros saloms, ir iš dalies keičiantį Reglamentą (EB) Nr. 1782/2003 (1), ypač į jo 14 straipsnį,
kadangi:
(1)
Atsižvelgus į taikant Komisijos reglamento (EB) Nr. 1914/2006 (2) 34 straipsnį įgytą patirtį, reikėtų patikslinti tame straipsnyje nustatytą programos pakeitimo tvarką. Reikėtų paankstinti metinių programos pakeitimo prašymų teikimo terminą, kad patvirtinimo sprendimai būtų priimti laiku. Atsižvelgiant į biudžeto taisykles, patvirtintus pakeitimus būtina taikyti nuo metų, einančių po metų, kuriais pateiktas pakeitimo prašymas, sausio 1 d. Be to, reikėtų geriau išaiškinti mažų pakeitimų, apie kuriuos Komisijai turi būti pranešta tik informavimo tikslais, atveju taikomas taisykles.
(2)
Todėl Reglamentas (EB) Nr. 1914/2006 turėtų būti atitinkamai iš dalies pakeistas.
(3)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1914/2006 34 straipsnis pakeičiamas taip:
„ 34 straipsnis
Dalinis programos pakeitimas
1. Apie dalinius bendrosios programos, patvirtintos pagal Reglamento (EB) Nr. 1405/2006 13 straipsnio 2 dalį, pakeitimus, kurie turi būti tinkamai pagrįsti, Komisijai pranešama visų pirma nurodant šią informaciją:
a)
priežastis ir įgyvendinimo sunkumus, dėl kurių reikia pakeisti programą;
b)
tikėtiną pakeitimo poveikį;
c)
poveikį finansavimui ir įsipareigojimų tikrinimui.
Išskyrus force majeure arba nepaprastųjų aplinkybių atvejus, Graikija apie planuojamus kiekvienos programos pakeitimus Komisijai praneša vieną kartą per metus. Pakeitimo prašymus Komisija turi gauti ne vėliau kaip kiekvienų metų rugpjūčio 1 d.
Komisijai nepateikus prieštaravimų, Graikija tuos pakeitimus taiko nuo po pakeitimo prašymo einančių metų sausio 1 d.
Tokius pakeitimus galima pradėti taikyti anksčiau, jei iki trečioje pastraipoje nurodytos datos Komisija raštu patvirtina Graikijai, kad pakeitimai, apie kuriuos pranešta, atitinka Bendrijos teisės aktus.
Jei pakeitimas, apie kurį pranešta, neatitinka Bendrijos teisės aktų, Komisija apie tai informuoja Graikiją ir pakeitimas pradedamas taikyti tik tada, kai Komisija gauna pranešimą apie teisės aktus atitinkantį pakeitimą.
2. Nukrypdama nuo 1 dalies, kiek tai susiję su toliau nurodytais pakeitimais, Komisija Graikijos pasiūlymus įvertina ir sprendimą dėl pakeitimo patvirtinimo priima ne vėliau kaip per keturis mėnesius nuo prašymo pateikimo, remdamasi Reglamento (EB) Nr. 1405/2006 13 straipsnio 2 dalyje nustatyta tvarka:
a)
į bendrąją programą įtraukdama naujas priemones, veiklą, produktus arba pagalbos schemas;
b)
padidindama jau patvirtintos bendros paramos, skiriamos pagal kiekvieną esamą priemonę, veiklą, produktą arba pagalbos schemą, procentinę dalį daugiau kaip 50 % sumos, galiojančios pateikiant pakeitimo prašymą.
Pagal šią tvarką patvirtinti pakeitimai taikomi nuo metų, einančių po metų, kuriais apie juos pranešta, sausio 1 d.
3. Graikijai toliau nurodytus pakeitimus, jei apie juos pranešta Komisijai, leidžiama atlikti netaikant 1 dalyje nustatytos tvarkos:
a)
numatomame tiekimo balanse - teikiamos individualios pagalbos procentinės dalies pakeitimus iki 20 % arba produktų, kuriems taikomas atitinkamas tiekimo režimas, kiekio pakeitimus ir atitinkamai - pagalbos, skirtos kiekvienai produktų linijai remti, bendros sumos pakeitimus;
b)
vietinės produktų gamybos skatinimo programose - pakeitimus, neviršijančius 20 % finansinių asignavimų, skirtų kiekvienai atskirai priemonei;
c)
pakeitimus, atliktus iš dalies pakeitus Tarybos reglamente (EEB) Nr. 2658/87 (3) nurodytus kodus ir aprašymus, naudotus produktams, už kuriuos skiriama pagalba, identifikuoti, su sąlyga, kad pakeitimai daromi ne todėl, kad pasikeičia patys produktai.
1 pastraipoje nurodytus pakeitimus galima taikyti nuo tos dienos, kai Komisija apie juos gauna pranešimą. Jie turi būti tinkamai paaiškinti bei pagrįsti ir gali būti atlikti ne dažniau kaip kartą per metus, išskyrus tokius atvejus:
a)
force majeure ir išimtinės aplinkybės;
b)
iš dalies pakeistas produktų, kuriems taikomas tiekimo režimas, kiekis;
c)
iš dalies pakeista Reglamente (EEB) Nr. 2658/87 nurodyta statistinė nomenklatūra ir Bendrojo muitų tarifo kodai;
d)
atliktas gamybos skatinimo pagalbos priemonių vidinis biudžeto perskirstymas. Tačiau apie pastaruosius pakeitimus turi būti informuota ne vėliau kaip metų, einančių po kalendorinių metų, kurių finansiniai asignavimai pakeisti, balandžio 30 d.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. balandžio 17 d.